SL Uradni list Evropske unije C 159/32

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2018/C 159/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„CIOCCOLATO DI MODICA“

EU št.: PGI-IT-02314 – 12.6.2017

ZOP ( ) ZGO ( X )

1. Ime

„Cioccolato di Modica“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 2.2 Čokolada in izdelki iz nje

3.2 Opis proizvoda, za katerega se uporablja ime iz točke 1

Ime „Cioccolato di Modica“ se uporablja izključno za proizvod, pridobljen pri obdelavi grenke kakavove mase s sladkorjem.

Ob dajanju na trg mora imeti čokolada „Cioccolato di Modica“ naslednje značilnosti.

— Fizične značilnosti Oblika: pravokoten paralelepiped z zoženimi stranicami, v obliki prisekane piramide. Teža: ne več kot 100 g. Masa: temno rjava barve z zrnasto teksturo zaradi prisotnosti kristalov sladkorja v notranjosti proizvoda. Možen poprh kakavovega masla na zunanji površini.

— Organoleptične značilnosti Okus: sladek z grenkim priokusom. Zaznavna zrnatost ali peskavost Dobra topljivost v ustih in hrustljava struktura.

— Kemijske značilnosti Najnižja vsebnost suhe snovi kakava: ne manj kot 50 %. Najnižja vsebnost suhe snovi kakavovega masla: ne manj kot 25 %. Vlaga: ne več kot 2,5 %. Čokolada „Cioccolato di Modica“ se lahko dopolni z eno ali več neobveznimi sestavinami iz točke 3.3.

3.3 Krma (samo za proizvode živalskega izvora) in surovine (samo za predelane proizvode)

Pri čokoladi „Cioccolato di Modica“ se uporabijo naslednje sestavine v ustreznem odstotku skupne teže proizvoda.

Obvezni sestavini:

— grenka kakavova masa: od 50 % do 99 %,

— sladkor, vključno s trsnim, prečiščen ali neprečiščen: od 50 % do 1 %.

Neobvezne sestavine:

— začimbe: cimet (najmanj 0,02 %), vanilija (najmanj 0,02 %), pekoča paprika (najmanj 0,02 %), muškatni orešček (najmanj 0,01 %),

— naravne arome: agrumi (najmanj 0,02 %), koromač (najmanj 0,02 %), jasmin (najmanj 0,01 %), ingver (najmanj 0,02 %),

— sadje, vključno s suhim ali dehidriranim: agrumi (najmanj 2 %), pistacija (najmanj 5 %), lešniki (najmanj 5 %), mandlji (najmanj 5 %),

— sol: najmanj 0,02 %.

Poleg navedenih zeliščih se lahko uporabijo še druga (najmanj 0,02 %), naravne arome (najmanj 0,02 %) in sadje, vključno s suhim ali dehidriranim (najmanj 2 %), ki jih proizvajalec uporablja po lastni presoji.

Prepovedane sestavine:

— barvila, konservansi, emulgatorji, rastlinske maščobe, vanilin, mleko.

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje čokolade „Cioccolato di Modica“, od obdelave grenke kakovove mase do pridobitve končnega proizvoda, se izvajajo na omejenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Čokolada „Cioccolato di Modica“ se prodaja v pakiranjih z enim ali več kosi.

Dejavnosti pakiranja morajo potekati v največ dvanajstih urah po hlajenju v proizvodnem obratu ali stranskih stavbah. S tem se je mogoče izogniti možnim bakterijskim kontaminacijam ali navzemanju tujih vonjev, ki bi lahko ogrozili organoleptične značilnosti proizvoda, in jamčiti, da čokolada ne vpija zunanje vlage, kar bi povzročilo tveganje za pojav plesni med skladiščenjem in izgubo značilne temno rjave barve na površini proizvoda.

3.6 Posebna pravila za označevanje proizvoda, za katerega se uporablja registrirano ime

Pakiranje mora nositi napis „Cioccolato di Modica“ in simbol Unije za ZGO. Poleg tega so obvezne naslednje informacije:

— ime, naziv podjetja, naslov proizvajalca in podjetja za pakiranje;

— logotip proizvoda, ki se uporablja izključno v povezavi z zaščiteno geografsko označbo.

Navedba „Zaščitena geografska označba“ ali kratica ZGO je neobvezna.

Poleg tega se lahko na etiketi navede država porekla kakava, iz katerega se pridobiva uporabljena grenka kakavova masa.

Logotip proizvoda:

4. Jedrnata opredelitev geografskega območja

Območje proizvodnje proizvoda „Cioccolato di Modica“ je celotno upravno območje občine Modica v pokrajini Ragusa.

5. Povezava z geografskim območjem

Čokolada „Cioccolato di Modica“ izvira iz istoimenskega mesta in je sčasoma pridobila velik ugled, povezan tako z njenimi razločevalnimi značilnostmi kot s posebnostmi proizvodnega postopka.

Čokolada „Cioccolato di Modica“ ima organoleptične značilnosti, ki so posledica načina obdelave, ki ne vključuje ne dodajanja kakavovega masla ali drugih rastlinskih maščob ne faze konširanja, tj. dolgotrajnega mešanja in segrevanja mase pri visokih temperaturah na koncu postopka, da postane zmes tekoča in grudice tako majhne, da se ne čutijo več na jeziku.

Pri obdelavi čokolade „Cioccolato di Modica“ preskok faze konširanja in skrben nadzor temperature pri obdelavi sestavin preprečita topljenje kristalov sladkorja in dasta proizvodu značilno zrnatost, zaznavno v ustih. Ta značilnost naredi čokolado „Cioccolato di Modica“ različno od vseh drugih čokolad na trgu.

Številne publikacije in članki v domačih in tujih revijah povzdigujejo posebnost čokolade „Cioccolato di Modica“. Članek, objavljen v reviji Panorama (stran. 258, z dne 31. oktobra 1996), tako opisuje čokolado „Cioccolato di Modica“: „Ko se tablica prelomi, se razločno vidijo kristali sladkorja. Čokolada se namreč ne raztopi, kot se to zgodi pri tradicionalni obdelavi …“; v knjigi „Občinske označbe: priložnost za teritorialni razvoj“ je naveden članek iz spletnega časopisa, v katerem je priprava čokolade „Cioccolato di Modica“ opisana takole: „edinstvenost obdelave je v tem, da se masa obdela surova in nikoli ne doseže tekočega stanja, kar kristalom sladkorja onemogoča, da bi se raztopili. Vonj te čokolade se šteje za edinstvenega in absolutnega, ker se zaznata tako vonj čokolade kot vonj sladkorja“ (Le denominazioni comunali: opportunità di sviluppo territoriale, Ed. Giuffrè, Milano, 2005, str. 241–253). V članku, objavljenem v časopisu The Times z dne 5. novembra 2011, je na strani 20 navedeno: „Čokolada iz Modice ni mlečna, ampak črna, je krušljiva in se ne topi v ustih […]. Njen recept je prastar.“ V članku „Modica, barocca e granulosa“ (Modica, baročna in zrnata), ki je bil decembra 2014 objavljen na strani 107 revije Italo – I viaggi del gusto, piše: „Ena bolj priljubljenih značilnosti emblematičnega proizvoda sicilskega mesteca, njegove čokolade, so kristali sladkorja, ki se ne raztopijo in torej ostanejo zdrobljivi.“ V članku „Nasce a Modica il museo storico del cioccolato“ (Modica odpira muzej zgodovine čokolade), objavljenem 12. julija 2014 na strani 93 revije Emotions, je za čokolado „Cioccolato di Modica“ navedeno, da je „edinstvena zaradi hladne obdelave, ki ji da zrnatost in krhkost, ter je osvojila sladkosnedneže iz celega sveta“.

Najnovejše pričevanje o slovesu značilnosti čokolade „Cioccolato di Modica“ je v knjigi Die Insel der Dolci (Otok slaščic) Hannsa-Josefa Ortheila, nemškega pisatelja, scenarista in germanista na potovanju v Modici: „ko okušam čokolado iz Modice, me obide velika osuplost, ker z jezikom nenadoma okusim kristale sladkorja: kot vrtinec iz semen drsi po jeziku z enega konca na drugega …“.

Posebnost metode proizvodnje čokolade „Cioccolato di Modica“, značilne senzorične lastnosti in njegova zrnata struktura so bile prav tako predmet znanstvenih študij. Pri tem gre omeniti študiji: „Microstructural Characterization of Multiphase Chocolate Using X-Ray Microtomography“, objavljena v reviji Journal of Food Science (zvezek 75, št. 7, 2010 – E469–E476); „Sensory profile of a speciality sicilian chocolate“, objavljena v reviji Italian Journal of Food Science (zvezek XXIII, št. 1-2011).

Proizvodnja čokolade „Cioccolato di Modica“ zahteva veliko ročnih in posebnih znanj kvalificirane in izkušene delovne sile pri postopkih odmerjanja sestavin, nadzora temperature pri obdelavi mase, umešanja sestavin in potolčenja.

Pomen čokolade „Cioccolato di Modica“ na geografskem območju se ne kaže samo v lokalnih gospodarskih dejavnostih, vezanih na njegovo proizvodnjo, temveč tudi v prilagoditvi strojev za njegovo proizvodnjo, kar je jasno znamenje močne in trajne medsebojne povezanosti med proizvodom in lokalnim gospodarstvom.

Proizvodnja čokolade „Cioccolato di Modica“ je bila zmeraj pomemben vir zaslužka za lokalno prebivalstvo in je še danes pomembna gospodarska dejavnost ter eden najpomembnejših virov zaposlovanja v tej sicilski občini. V zadnjih tridesetih letih je razcvet številnih malih podjetij povzročil pojav pravega „okrožja“ za čokolado „Cioccolato di Modica“, za katero je značilna izjemna vitalnost izvajalcev, med katerimi so nekateri začeli proizvod tudi veliko izvažati. Ta posebnost sistema proizvodnje je skozi čas omogočila razvoj in ohranjanje znanja in spretnosti, ki so se prenašali iz roda v rod in jih drugje ni najti.

Sklic na objavo specifikacije

(drugi pododstavek člena 6(1) te uredbe)

Ta organ je sprožil nacionalni postopek ugovora z objavo zahtevka za registracijo ZGO „Cioccolato di Modica“ v Uradnem listu Italijanske republike št. 103 z dne 5. maja 2017.

Prečiščeno besedilo specifikacije proizvoda je na voljo na spletni strani:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP IGP“ (v zgornjem desnem kotu zaslona), nato „Prodotti DOP IGP STG“ (ob robu na levi strani zaslona), nazadnje pa „Disciplinari di Produzione all’esame dell’UE“.

(1) UL L 343, 14.12.2012, str. 1.